赭山分韻得成葉字  其二
作者：張孝祥
朝代：宋

paragraphs: 萬生紛不同，宿昔有定業。
哀哉彼遷民，苦事乃稠疊。
纍纍庭際炊，采采澗底葉。
問渠胡爲來，悲淚不盈睫。
連年避胡亂，生理安可說。
今年更倉皇，芻藁亦焚劫。
扶持過江南，十口四五活。
斗米六百錢，兼旬又風雪。
前時詔書下，振廩要周浹。
聖主甚哀矜，我曹空感咽。
願今兵革罷，復得理歸楫。
傳聞菰蒲中，相殺血新喋。
本是耕田農，饑寒實敺脅。
須公語縣吏，早與支米帖。